b'\n_START_ARTICLE_\nLansoprazol\n_START_SECTION_\nIndikacije\n_START_PARAGRAPH_\nLansoprazol se uporablja za zdravljenje razjed v \xc5\xbeelodcu in dvanajstniku, gastroezofagealne refluksne bolezni (GERB) in Zollinger-Ellisonovega sindroma.\n_START_SECTION_\nOdmerjanje\n_START_PARAGRAPH_\nPri gastritisu, GERB in nezapletenih razjedah na dvanajstniku se daje lasoprazol enkrat dnevno v odmerku 30 mg. Pri zapletenih razjedah na dvanajstniku (na primer pri \xc5\xa1tevilnih razjedah, krvave\xc4\x8dih ali velikih razjedah in pri bolnikih z drugimi hudimi boleznimi) je priporo\xc4\x8deni odmerek 30 mg dvakrat dnevno. Pri Zollinger-Ellisonovem sindromu je za\xc4\x8detni odmerek 60 mg, nato se prilagaja glede na bolnikov odziv. Pri nekaterih bolnikih uporabljajo odmerke do 180 mg. Trajanje zdravljenja je odvisno od bolezni, na primer pri za\xc4\x8detnem zdravljenju razjed na dvanajstniku ali GERB je priporo\xc4\x8deno trajanje jemanja zdravila 4 tedne. GERD sicer pogosto zahteva dolgotrajno zdravljenje._NEWLINE_Lansoprazol je na tr\xc5\xbei\xc5\xa1\xc4\x8du v obliki tablet ali kapsul, na voljo pa je tudi parenteralna oblika, namenjena bolnikom, ki ne morejo zau\xc5\xbeiti zdravila. Odobreni intravenski odmerek je 30 mg dnevno najve\xc4\x8d 7 dni.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPogosti ne\xc5\xbeeleni u\xc4\x8dinki so glavobol, omotica, siljenje na bruhanje, driska, bole\xc4\x8dine v trebuhu, zaprtje, bruhanje, napenjanje, suha usta ali grlo, porast jetrnih encimov, koprivnica, srbenje, izpu\xc5\xa1\xc4\x8daj in utrujenost. Ob\xc4\x8dasno se pojavljajo motnje krvi (zmanj\xc5\xa1ano \xc5\xa1tevilo belih krvni\xc4\x8dk ali krvnih plo\xc5\xa1\xc4\x8dic, zvi\xc5\xa1ana koncentracija eozinofilcev), depresija, bole\xc4\x8dine v sklepih in mi\xc5\xa1icah, edemi. Ostali ne\xc5\xbeeleni u\xc4\x8dinki so redkej\xc5\xa1i._NEWLINE_Zaviralci protonske \xc4\x8drpalke lahko pove\xc4\x8dajo tveganje za zlom kolka in pojav driske, ki jo povzro\xc4\x8da bakterija Clostridium difficile. Bolniki v bolni\xc5\xa1ni\xc4\x8dnih oddelkih za intenzivno nego pogosto prejemajo zaviralce protonske \xc4\x8drpalke kot za\xc5\xa1\xc4\x8dito pred pojavom pepti\xc4\x8dnih razjed, vendar naj bi to povzro\xc4\x8dilo 30% porast tveganja za plju\xc4\x8dnico.'